sabato 23 novembre 2013
I cuestionarîs su la lenghe furlane 2/?
Ben po... vuê zornade memorabile: e je saltade fûr la prime interviste!
Incredibil.. crodeimi, o stavi par paiâlu, il siôr che me à fate.
Un pensionât che al steve fasint un lavôr suntun barcon intal garage di cjase, cuiet e beât. Furlan su dute la linie, ancje parcè che inte letare che i è rivade no vevin neancje metût il gno non e jo podevi jessi cualsisei matuç. Di bon che si sin dits in doi: cirìn di fâle curte (ancje se mancul di mieze ore no si stâ) e si sin disbrigâts. I varès dât une man volintîr a comedâ chel barcon, ma mi pareve che al fôs plui brâf lui. Ma a nin par ordin.
Prime tornade, a matine.
Des 10.00 fintremai a midsì e mieç. O ai fat 50 km, ducj tal comun di Puçui. Parcè? Ma parce che clarementri, di chei 11 che o ai di lâ a cjatâ, 'nd è a Puçui, a çuian, a samardencje, a terençan e Cjargnà... doi par bande, in pratiche. E cuant che tu vâs aes 10 intal puest A par viodi de persone 1 e 2, ma 1 no ti rispuint, ma 2 al torne cjase ca di un pâr di oris ce fâstu? Tu vâs di une altre bande, par tornâ a lì plui tart, dome che intune altre bande al vûl dî intun altri paîs, dulà che dut câs ti capitee compagn... insome. soi lât dôs voltis par paîs, rivant a cjatâ un sôl e a cjapâ un apontament par doi altris intal daspò misdì.
Seconde tornade, pene dopo gustât... par fortune int simpatiche, e je scjampade ancje une gote par digjestîf, che mi coventave, jessint che in vincj minûts o vevi mangjât come par cuarante :)
Bon, trê intervistis, finalmentri... ciert... 80 chilometris fats e plui di cuatri oris di lavôr, ma magari o sarai plui fortunât la sere...
Ma ce! Une no veve nancje ricevût la letare e mi à cjalât come il piês dai delincuents (che po, e à reson, ma insome), un altre mi veve dât apontament, ma e à scuegnût lâ vie, e il tierç tentâtîf, a siet sot sere, al veve dut il dirit di jessi ator a bevi, jessint che al jere vinars.
Nuie di fâ invezit cu la cjase in vie Basandiele al numar 80 e passe, che jessint che la vie e finìs al nr 72, e devi jessi sprofondâde dentri di un cjamp di menighe insieme cu la int... cuissà se là sot e cjacarin par furlan...
Pobon, cu la seconde zornade, mancul 27 al cricâ dal dì, ancje se la domande che va fasintsi strade e je... - se e va indenant cussì - parcè varessio di pierdi bêçs jo, par fâ chest lavôr?
Scrit di gelo stellato a lis 14:25 Etichetis: curiositâts, diari, Nus cjolino pal cûl?
Iscriviti a: Commenti sul post (Atom)
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn